Predkladacia správa

Uznesením vlády SR č.724/2000, bod B.6 bolo uložené ministrovi školstva v spolupráci s ostatnými ministrami, predsedami ostatných ústredných orgánov štátnej správy SR a predsedom Slovenskej akadémie vied „vypracovať a predložiť na rokovanie vlády priebežnú správu o plnení Koncepcie štátnej vednej a technickej politiky do roku 2005 v termíne do 28. februára 2003.

Ministerstvo školstva SR (ďalej len „ministerstvo školstva“), v snahe získať od jednotlivých ústredných orgánov štátnej správy SR a Slovenskej akadémie vied (ďalej len „SAV“) informácie rovnakého charakteru o stave plnenia Koncepcie štátnej vednej a technickej politiky do roku 2005 (ďalej len „koncepcia“) v podmienkach ich pôsobnosti za obdobie rokov 2000 – 2002, vypracovalo „Osnovu pre vypracovanie podkladu k materiálu „Správa o plnení Koncepcie štátnej vednej a technickej politiky do roku 2005 za obdobie rokov 2000 – 2002“ . 
 
Návrh osnovy bol zaslaný sekcii vysokých škôl ministerstva školstva (pre získanie informácií o stave realizácie koncepcie v sektore vysokých škôl), Ministerstvu hospodárstva SR,  Ministerstvu pôdohospodárstva SR, Ministerstvu dopravy, pôšt a telekomunikácií SR, Ministerstvu výstavby a regionálneho rozvoja SR, Ministerstvu práce, sociálnych vecí a rodiny  SR, Ministerstvu životného prostredia SR, Ministerstvu obrany SR, Ministerstvu vnútra SR, Ministerstvu kultúry SR, Ministerstvu zdravotníctva SR, Ministerstvu spravodlivosti SR, Štatistickému úradu SR, Úradu geodézie, kartografie a katastra SR, Úradu pre normalizáciu, metrológiu a skúšobníctvo SR, Úradu jadrového dozoru SR, Úradu priemyselného vlastníctva SR a Slovenskej akadémii vied. 

Požadované podklady neposkytli nasledujúce ústredné orgány s odôvodnením:
Ministerstvo spravodlivosti SR - vzhľadom na skutočnosť, že „nemá pracoviská ani priamoriadené organizácie vedeckého alebo technického charakteru, nie je do plnenia úloh vyplývajúcich z predmetného uznesenia vlády zapojené“. 
Ministerstvo zdravotníctva SR - zaslalo len „Koncepciu výskumu a vývoja v rezorte zdravotníctva do roku 2005“, ktorú však ministerstvo školstva obdržalo už v roku 2001 v rámci plnenia uznesenia vlády SR č.724/2000, bod B.1 (informácia o rozpracovaní koncepcie na podmienky v pôsobnosti jednotlivých ústredných orgánov). 
Úrad priemyselného vlastníctva SR – v jeho pôsobnosti nie sú výskumné a vývojové inštitúcie a priamo sa ich netýka žiadna z úloh koncepcie. 

Materiál prešiel medzirezortným pripomienkovým konaním, ktorého vyhodnotenie je súčasťou predkladaného materiálu.

Materiál bol dňa 20.2. 2003 prerokovaný v Rade vlády SR pre vedu a techniku bez pripomienok  a odporučený na prerokovanie vo vláde SR.

K obsahu materiálu
Materiál vychádza z informácií, ktoré poskytli oslovené ústredné orgány a Slovenská  akadémia vied a z odpočtu plnenia koncepcie ministerstvom školstva v zmysle uznesenia vlády SR č.724/2000 za obdobie rokov 2000 - 2002.
 
Materiál je odpočtom plnenia cieľov koncepcie za obdobie rokov 2000 – 2002. Jeho úlohou nie je „hodnotenie rozhodujúcich ukazovateľov charakterizujúcich vedecko-technickú úroveň Slovenska“ (túto úlohu by mal plniť materiál charakteru analýzy).
 
Priebežná správa poskytuje prehľad o plnení cieľov koncepcie podľa jej jednotlivých oblastí (nie je hodnotením stavu vedy a techniky v SR a efektívnosti využívania vedy a techniky). Časť I. správy „Plnenie hlavných cieľov koncepcie“ je deklaratívnym odpočtom plnenia hlavných cieľov koncepcie a bližšie informácie o plnení cieľov v jednotlivých častiach koncepcie poskytujú časť II. materiálu. Posledná III. časť priebežnej správy obsahuje odporúčania na zabezpečenie účinnejšej realizácie koncepcie v rokoch 2003 až 2005. 

Záver:
Zo zhodnotenia plnenia koncepcie za roky 2000-2002 vyplýva, že ciele koncepcie sa plnia priebežne a väčšina z cieľov už bola splnená. Niektoré z prekážok plnenia cieľov koncepcie (napr. problém poskytovania prostriedkov Agentúry na podporu vedy a techniky úspešným žiadateľom o podporu, problém formy verejnej súťaže pre výber štátnej objednávky výskumu a vývoja a pod.) odstráni novelizácia zákona č.203/2002 o Agentúre na podporu vedy a techniky v znení neskorších predpisov a novelizácia zákona č. 132/2002 Z. z. o vede a technike. 

Jedným zo zásadných problémov, ktorý je však rozhodujúcim problémom v realizovaní cieľov koncepcie je neplnenie cieľov koncepcie v oblasti podpory vedy a techniky, konkrétne
-	nedodržiavanie trendov predpokladaného medziročného nárastu výdavkov na vedu a techniku v jednotlivých rokoch realizácie koncepcie uvedených v tabuľke na str. 14 koncepcie (konkrétne medziročný nárast výdavkov na vedu a techniku zo štátneho rozpočtu by mal byť 450 mil. Sk, ale nie je dodržiavaný /dokonca v rokoch 2000 a 2001 dochádza k poklesu výdavkov/  – viď vývinový trend výdavkov na vedu a techniku uvedený v tab. v obr.1 prílohy 1 k materiálu), 
-	neakceptovanie návrhov na úpravu nepriamych nástrojov podpory uvedených na str. 9, v časti 3.2 koncepcie. 

Vzhľadom na charakter materiálu (je priebežnou správou), nemá žiadne priame finančné, ekonomické, environmentálne vplyvy a vplyvy na zamestnanosť.

Príloha k Predkladacej správe

Závery

Rady vlády Slovenskej republiky pre vedu a techniku

zo dňa 20.2. 2003

k materiálu:  Návrh “Priebežná správa o plnení Koncepcie štátnej vednej a technickej politiky do roku 2005 za obdobie rokov 2000 - 2002”

Rada vlády Slovenskej republiky pre vedu a techniku 

schválila materiál bez pripomienok a odporučila ho prerokovať vo vláde Slovenskej republiky.